কারবালা হচ্ছে মরুভূমি। পানির তৃষ্ণায় সকলের প্রাণ ওষ্ঠাগত হয়ে উঠেছিল। কিন্তু ইয়াজিদের নিষ্ঠুর সৈন্যরা ইমাম হোসেনের দলের কোনো মানুষকেই নদী থেকে পানি পান করতে দেয়নি। অথচ তাদের পিছন দিয়ে কুল কুল করে বয়ে চলেছে ফোরাত। ইমাম হোসেন (রাঃ)-কে হারিয়ে উমাইয়া বংশের ক্ষমতা দীর্ঘস্থায়ী করেছিলেন ইয়াজিদ। ইয়াজিদের সৈন্যদের সাথে লড়াই করতে করতেই শাহাদত বরণ করেন হযরত ইমাম হোসেন (রাঃ)। আর এ কারণেই এদিন মুসলমানদের জন্য একটি শোকের দিন।    অবনিল কী যেন ভাবল। তারপর বলল, আশুরা কি কেবল আমাদের  দেশেই পালিত হয় বাবা?  বাবা বললেন, না। পৃথিবীর বিভিন্ন দেশেই আশুরা পালন করা হয়। বিশেষ যেসব দেশে শিয়া মুসলমান বেশি, সেখানে বেশ জাঁকালো ভাবে আশুরা পালন করা হয়। শিয়ারা এদিন ইমাম হোসেন (রাঃ)-এর প্রতীক তাজিয়া নিয়ে মিছিল করে। শোক প্রকাশের জন্য তারা বুক চাপড়ায়, ছুরি দিয়ে অথবা লোহার চেইন দিয়ে নিজেদের শরীরে আঘাত করে। পুরো মুহররম মাস তো তারা এমন শোক করেই, মুহররমের পরের মাস সফর মাসের প্রথম দশদিনও তারা এমন শোক করে।  অবনিল বলল, তাহলে তো চল্লিশ দিন ধরে শোক করা হলো।  বাবা বললেন, আসলেই তাই। একটানা চল্লিশ  দিন শোক করে শিয়ারা। এদিন অনেক শিয়ারা আবার নিজেদের শরীরে ছুরি, চেইনের আঘাত না করে সারাদিন রোজা রাখে।